विजेन्द्र जीवन-जगत् की परिघटनाओं का द्वन्द्वात्मक निरूपण करते हैं, क्योंकि प्रकृति में द्वन्द्वात्मकता विद्यमान है। पतझर के बाद वसंत आता है और रात के बाद दिन। पतझरे पात कविता में कवि ने पतझर को बलवान बताते हुए कहा है - कितना बलवान है पतझरा चारों ओर तलाशती आँखें/बाट जोहता रहा किसी खोए साथी की। (पृ. 24) वस्तुत: एक खोया हुआ साथी वसंत है जो पतझर के बाद आता है। अत: कवि ने ठीक कहा है - वसंत आता है/नए पंख फडफ़ड़ाता/हर हिलते तिनके में/झलकती निसर्ग की अदा। इन पंक्तियों में कवि ने मानवीकरण का सहारा लेकर वसंत को पक्षी के रूप में परिकल्पित किया है। अन्तिम पंक्ति झलकती निसर्ग की अदा में अदा पद का प्रयोग औचित्यपूर्ण ढंग से किया गया है। तत्सम् शब्द निसर्ग के साथ उर्दू शब्द अदा का प्रयोग कवि की निपुणता का अच्छा प्रमाण है।